
Z A P I S N I K
32. SEDNICE ODBORA ZA POLjOPRIVREDU, ŠUMARSTVO
I  VODOPRIVREDU, ODRŽANE 21. JULA 2026. GODINE


Sednica je počela u 11,00 časova.
Sednici je predsedavao Marijan Rističević, predsednik Odbora.
Sednici su prisustvovali članovi Odbora: Veroljub Matić, Žika Gojković, Dragan Jovanović, Dejan Bulatović, Milija Miletić, Dijana Radović, Jožef Tobiaš, Slobodan Ilić, Dušan Nikezić i Slobodan Petrović.
Sednici su prisustvovali zamenici članova Odbora: Stanislava Janošević (zamenik Žike Gojkovića) i Nikola Pantelić (zamenik Ivane Stamatović); 
Sednici nisu prisustvovali članovi Odbora: Radoslav Milojičić, Goran Petković, dr Ana Oreg, Miroslav Aleksić i Zoran Sandić, kao ni njihovi zamenici.
Sednici su prisustvovali predstavnici Ministarstva poljoprivrede, šumarstva i vodoprivrede: prof. dr Dragan Glamočić, ministar, Marko Saranovac, šef kabineta, Predrag Rojević, državni sekretar, Ljiljana Ivanjac, Uprava za veterinu, Boban Đurić, Uprava za veterinu, Danijela Kozomora, Uprava za veterinu, Vladimir Nikolić, v.d. direktora Uprave za šume.

Odbor je većinom glasova ( 8 za, 4 nije glasao) usvojio sledeći:


D n e v n i   r e d

1. Informacije o aktivnostima u vezi širenja zarazne bolesti afričke kuge svinja sa Predlogom zaključaka.


Pre početka rasprave o tački dnevnog reda, usvojen je zapisnik 31. sednice Odbora, koja je održana 10. jula 2026. godine, u tekstu u kome je i predložen. Zapisnik je usvojen većinom glasova ( 9 za, 1 uzdržan,  2 nije glasalo).

Takođe, predsednik Odbora je obavestio članove Odbora da u skladu sa Poslovnikom Narodne skupštine i članom 70. stav 1. alineja šesta, i članom 79. stav 1. alineja prva, po otvaranju pretresa dnevnog reda, pravo da prvi govori ima predlagač akta, u ovom slučaju predlagač zaključka.
 
Prva tačka dnevnog reda – Informacije o aktivnostima u vezi širenja zarazne bolesti afričke kuge svinja sa Predlogom zaključaka.

Na početku sednice, predsednik Odbora je predložio sledeći:


                                                          P r e d l o g   z a k lj u č k a


Odbor preporučuje i zahteva da svi državni organi i tela posvete maksimalnu pažnju zaustavljanju, sprečavanju širenja i iskorenjivanju afričke kuge svinja i drugih zaraznih bolesti životinja i u tom cilju podrže napore Uprave za veterinu i veterinarskih inspekcija i svih drugih koji se bave afričkom kugom svinja. Kada se bolest zaustavi treba ispitati odgovornost svih onih koji su učinili propuste koji su do sada doprineli ekonomskoj šteti u stočarstvu i preradi od oko 50 miliona evra.

Nakon toga ministar poljoprivrede, šumarstva i vodoprivrede prof. dr Dragan Glamočić, detaljno je prisutne upoznao sa trenutnom epizootiološkom situacijom u zemlji, merama koje država sprovodi u cilju suzbijanja afričke kuge svinja, kao i aktivnostima nadležnih službi na terenu. Istakao je da afrička kuga svinja predstavlja jedan od najozbiljnijih izazova za domaće stočarstvo i naglasio da država neće odustati od dosledne primene svih propisanih mera, jer je to jedini način da se zaštite domaća proizvodnja, poljoprivrednici i ekonomski interesi Srbije. Članovima Odbora predstavljeni su najnoviji podaci Uprave za veterinu, prema kojima su najveća žarišta bolesti i dalje na području Sremskog i Mačvanskog okruga, kao i dela teritorije Grada Beograda, zbog čega su upravo na ovim područjima dodatno pojačane mere kontrole i nadzora. Ministar je ukazao da je do sada ukupno uginulo i eutanazirano 29.241 svinja, pri čemu eutanazija životinja predstavlja težak, ali neophodan korak u suzbijanju i sprečavanju daljeg širenja bolesti. Naglasio je da je cilj svih mera koje se sprovode očuvanje stočarske proizvodnje i zaštita odgovornih proizvođača, a ne kažnjavanje poljoprivrednika. Pozvao je sve držaoce svinja da dosledno primenjuju mere biosigurnosti, blagovremeno prijave svaku sumnju na pojavu bolesti i u potpunosti sarađuju sa veterinarskim i drugim nadležnim službama. Ministarstvo poljoprivrede, Uprava za veterinu, veterinarska inspekcija i svi drugi nadležni državni organi nastaviće svakodnevni rad na terenu, uz pojačane kontrole i punu koordinaciju sa Ministarstvom unutrašnjih poslova, Vojskom Srbije, lokalnim samoupravama i kriznim centrima, kako bi se afrička kuga svinja što pre stavila pod kontrolu i sprečile nove posledice po domaću stočarsku proizvodnju. Takođe, obavestio je članove Odbora da je Ministarstvo poljoprivrede, šumarstva i vodoprivrede, upravo sa ciljem bolje koordinacije svih u sistemu, prihvatilo sugestiju skupštinskog Odbora za poljoprivredu, šumarstvo i vodoprivredu, kao i predsednika Odbora Marijana Rističevića, da se redovno održavaju sednice Operativnog štaba za koordinaciju aktivnosti na sprečavanju pojave, ranom otkrivanju, suzbijanju i iskorenjivanju afričke kuge svinja, kako bi se obezbedilo kontinuirano praćenje stanja na terenu i brže donošenje odluka. Takođe, naglasio je ministar, redovno održavanje sednica Operativnog štaba ne sme biti zamena za jasno utvrđenu odgovornost u sistemu. Kako je naveo, Uprava za veterinu, odnosno Nacionalni krizni centar, u skladu sa Pravilnikom o utvrđivanju Plana upravljanja kriznim situacijama, imaju centralnu ulogu i najveću odgovornost u organizovanju, usmeravanju i koordinaciji svih aktivnosti, od republičkog nivoa do lokalnih samouprava, kako bi svaka karika u sistemu blagovremeno i efikasno sprovodila poverene mere.

Narodni poslanik Milija Miletić, član Odbora, predložio je dopunu Predloga zaključka sa sledećim: 
Odbor preporučuje da isplate šteta i aktivnosti na terenu budu pravedne i blagovremene.

U diskusiji su učestvovali narodni poslanici: Marijan Rističević, Slobodan Ilić, Milija Miletić, Dušan Nikezić, Slobodan Petrović, Žika Gojković, Dejan Bulatović i Dragan Jovanović.

Odbor je većinom glasova ( 9 za, 2 nije glasalo) prihvatio ovaj Predlog zaključka, u celini.

Pošto drugih pitanja i predloga nije bilo, sednica je zaključena u 13.30  časova.


Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.



         SEKRETAR 					                                         PREDSEDNIK

Željko Popdimitrovski					                        Marijan Rističević
